32003D0268
L 099/45
JURNALUL OFÍCIAL AL UNIUNII EUROPENE
DECIZIA CONSILIULUI
din 8 aprilie 2003
privind acoperirea cheltuielilor suportate de Banca Europeană de Investiții pentru gestionarea Facilității de investiție a Acordului de la Cotonou și a Deciziei de asociere peste mări
(2003/268/CE)
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere Acordul de parteneriat dintre membrii grupului de state din Africa, Caraibe și Pacific, de o parte, și Comunitatea Europeană și statele sale membre, pe de altă parte, semnat la Cotonou la 23 iunie 2000 (1), denumit în continuare „Acordul de la Cotonou”,
având în vedere Acordul intern din 12 septembrie 2000 dintre reprezentanții guvernelor statelor membre reuniți în cadrul Consiliului, privind finanțarea și gestionarea ajutorului comunitar în cadrul Protocolului financiar la Acordul de parteneriat dintre statele din Africa, Caraibe și Pacific și Comunitatea Europeană și statele sale membre, semnat la Cotonou (Benin) la 23 iunie 2000, și acordarea asistenței financiare țărilor și teritoriilor de peste mări cărora li se aplică partea a patra din Tratatul CE (2), în special articolul 8 alineatul (2) din Acordul intern,
având în vedere Decizia 2001/822/CE a Consiliului din 27 noiembrie 2001 privind asocierea țărilor și a teritoriilor de peste mări la Comunitatea Europeană (Decizia de asociere peste mări) (3),
având în vedere propunerea Comisiei elaborată în acord cu Banca Europeană de Investiții, denumită în continuare „banca”,
întrucât:
(1)
În prezent, nu există nici o dispoziție în Acordul de la Cotonou și în Decizia de asociere peste mări pentru acoperirea cheltuielilor suportate de bancă în vederea gestionării Facilității de investiție.
(2)
Banca va utiliza toate veniturile obținute din comisioane de evaluare standard aplicate clienților Facilității de investiție pentru acoperirea cheltuielilor sale normale, cu excepția comisioanelor excepționale primite pentru acoperirea cheltuielilor extraordinare,
ADOPTĂ PREZENTA DECIZIE:
Articolul 1
Alocarea privind comisioanele aplicate de bancă pentru gestionarea Facilității de investiție și a subvențiilor la dobândă, inclusiv resursele rezervate pentru țările și teritoriile de peste mări (denumite în continuare „TTPM”) va fi echivalentă cu un maximum de 10 % pe 5 ani din 2 200 milioane EUR. Comisioanele sunt destinate să acopere integral cheltuielile de gestionare a Facilității de investiție, inclusiv gestionarea sumelor alocate pentru finanțarea subvențiilor la dobândă pentru operațiunile din statele ACP și din TTPM, în cursul celor cinci ani ai primului protocol financiar la Acordul de la Cotonou.
Articolul 2
În măsura în care misiunea băncii, definită în anexa II la Acordul de la Cotonou și în orientările operaționale ale Facilității de investiție, rămâne nemodificată, comisionul maxim specificat la articolul 1 reprezintă un plafon.
Articolul 3
În fiecare an, până la data de 1 septembrie, banca prezintă Comitetului pentru Facilitatea de investiție estimările sale privind cheltuielile pentru anul următor și nivelul corespunzător al comisioanelor necesare. Aceste date sunt incluse în planul de afaceri al Facilității de investiție aprobat de Comitetul pentru Facilitatea de investiție. Prezentarea cheltuielilor pentru primul an depinde de data intrării în vigoare a Acordului de la Cotonou.
Articolul 4
În fiecare an, banca prezintă cheltuielile efective pretinse în anul precedent în raportul anual al Facilității de investiție care trebuie aprobat de Comitetul pentru Facilitatea de investiție, precum și valoarea comisioanelor de evaluare recuperate de la clienții Facilității de investiție în același an. Proiectul de raport anual conținând aceste cifre este prezentat Comitetului pentru Facilitatea de investiție până la 28 februarie, iar raportul final până la data de 30 iunie, cel târziu.
Articolul 5
În cazul în care cheltuielile pretinse de bancă într-un anumit an sunt mai mici sau mai mari decât cele prezentate în planul de afaceri corespunzător, banca solicită Comitetului pentru Facilitatea de investiție să adopte deciziile necesare.
Articolul 6
Alocarea comisioanelor menționate la articolul 1 se efectuează din restituirile către statele membre ale plăților aferente serviciului datoriei generate de operațiunile cu capital de risc și de împrumuturile speciale realizate în cadrul convențiilor ACP-CE succesive. Suma deținută de fiecare stat membru va fi determinată prin cota corespunzătoare contribuției sale la al 9-lea Fond European de Dezvoltare. În cazul statelor membre care nu primesc încă restituiri suficiente, banca va debita contul acestora și va aplica o rată anuală a dobânzii echivalentă cu rata EONIA în vigoare minus 12,5 puncte de bază.
Articolul 7
Consiliul, pe baza unei propuneri a Comisiei elaborate în acord cu banca, decide modalitatea de finanțare a comisioanelor băncii convenite în articolul 1, în cazul în care restituirile de plăți aferente serviciului datoriei sunt insuficiente în acest sens.
Articolul 8
Statele membre autorizează banca să scadă comisioanele direct din conturile lor deținute la bancă, în care sunt creditate restituirile menționate la articolul 6. Comisioanele sunt deduse în prima zi lucrătoare a fiecărui trimestru și sunt plătite la rata anuală echivalentă ratei EONIA în vigoare minus 12,5 puncte de bază.
Articolul 9
Prezenta decizie intră în vigoare la aceeași dată cu Acordul intern. Se aplică pe o perioadă de cinci ani, în afara cazului în care este înlocuită cu alte acorduri.
Articolul 10
Prezenta decizie se adresează statelor membre.
Adoptată la Luxemburg, 8 aprilie 2003.